Blood Filloas

**Blood Filloas** foi un grupo de indie rock de Ferrol. Foi dos poucos grupos na escena penínsular en cultivar dito estilo. Aínda que cantaban a maioría dos seus tema en inglés, a raíz das súas aparicións en diversas escenas da vida cultural e artística galega, como o Xabarín Club, estiveron ligados ó denominado movemento bravú. Entre as súas influencias estaban grupos como The Clash, Redd Kross, Hüsker Dü, Nirvana, The Posies, Undertones, Fuzztones, The Sonics, Wreckless Eric, Buzzcocks, Blondie ou Parasites.

## Historia 
O xermolo do grupo ten lugar no salón de actos do colexo público A Xunqueira de San Valentín (Fene), onde actúan **Los Hijos Espurios de Riveira Arnoso** (antigo alcalde de Fene -BNG-). Os compoñentes eran Daniel Alonso (voz), Fernando Cabalo (guitarra), Carlos Reina (baixo) e Alberto Alonso (batería).

O 30 de maio de 1992 toca o primeiro embrión da banda nos Encontros de Primavera - Letras Galegas 92, no concello de Culleredo. Dani (voz e batería), Fernando (guitarra) e Óscar (baixo) fan versións de The Sonics, The Clash, Siniestro total, Nirvana e Andrés do Barro. A formación chamábase **Deep Sound**. Tocarían outra vez co antedito nome o 13 de xuño no Seixo (Ferrolterra)

O 19 de febreiro de 1993 tocan no concurso A Mocidade coa Lingua, cun premio de 7500 pesetas, xa como **Blood Filloas**. O cambio de nome debeuse á entrada dun novo compoñente, Toni á batería. Ante unhas 200 persoas interpretaron o seu repertorio habitual, máis algún tema novo, pero cunha característica peculiar, todo en galego; así, "The Sunshinne of your Love" convertíase en "Corta o pelo Landrú". Gañaron o premio e quedaron clasificados para Ferrol.

O 8 de maio tocan na Praza Vermella de Cedeira xunto a Slot, Amadeus e Os Maruxa. O 11 de xuño é a final do concurso promovido dende os Institutos de Bacharelato da comarca, A Mocidade coa Lingua, na Praza de Amboage de Ferrol. Tocaron os temas "Corta o pelo Landrú" e "You Know" (¡Mais o que ben quixo un día!) adaptando un poema de Rosalía de Castro. Gañaron o premio, 30.000 pesetas, e deixaron o instituto.

O 19 dese mesmo mes actúan no Casino de Fene como abreconcertos da Orquesta Los Capris, acompañados por Danny Abeledo ós teclados e Alberto Malpaso á harmónica. O 25 de xuño tocan no Pub Queliceros de Ferrol, e o 13 de agosto na praza do concello de Fene.

O 8 de outubro tocan na discopub Bristol de Ferrol, tendo como abreconcertos a El álamo. Tres temas marcan aquela actuación e seu estilo posterior como banda: "I need you" de The Kinks, "Psycho" de The Sonics, e "Corre corre" de Los Salvajes. Repiten nesa sala o 21 de novembro, desta volta con Escuadrón diabólico, Torniquete menstrual, Blind river e Tender Trap.

O 10 de decembro compoñen e gravan a sintonía do programa musical Gorevisión (TV Narón), que comeza a súa emisión o 30 dese mes. Nese programa emítese a primeira actuación de Victor Álvarez coa banda, sendo un punto de inflexión na busca dunha identidade musical para a mesma. Así, co cambio de ano, Víctor substitúe a Óscar no baixo, e Nicolás Lage fai o propio relevando a Toni na batería.

O día 10 de xaneiro editan a súaa primeira maqueta, *Blood Filloas*. Gravada no local de ensaio da Carricoa, en San Xoán de Filgueira (Ferrol). Incluía os temas "I´m calling you ", "Are you crazy", "Asian girl", "Harvey Captain Theme", She´s cool", "Targets!" e "Gorevision". Nesa época Txiki Calvo (presentador do programa musical Gorevisión) convértese en representante da banda.

Son incluídos coa primeira maqueta na lista do programa *Disco Grande*, de Radio 3.

O 13 de outubro emítese o último programa de Gorevisión. O 15 de decembro editan a súa segunda maqueta: *Science Fiction*. Gravada e mesturada por Marcos Sedes e a propia banda en Pop Corn (Ferrol), e con portada deseñada por Ángela Arias. Incluía os temas "Capitain Harvey", "Are you crazy?", "Asian girl", "She is cool", "Targets!" e "Kill someone you want".

O 28 de xaneiro de 1995 Anxo García "Pulpo" entra como batería, xa definitivo. O 20 de abril chegan á final do concurso do Bar "Nirvana" de Madrid, entre 400 grupos. O 29 de abril gravan o seu primeiro sinxelo, *Blandi-Blood*, nos Estudios Fussion (Vigo), para Toxic Records, selo propiedade de Billy King, membro de Killer Barbies.

O 12 de maio gravan dous temas en son pregravado para o programa da TVG *Clipmanía*: "She is cool" e "My Cake". O 17 de xuño, tamén nos Estudos Fussion de Vigo, gravan o tema "Superheroe" para o Xabarín Club. O 1 de xullo gañan o concurso do Bar Planta Baixa de Vigo. O premio era a gravación dun LP. En agosto fan a súa primeira xira, que os leva por Valencia, Alacant, Albacete e Murcia. O 24 de setembro foron abreconcertos da banda dos Ánxeles White Flag en Ferrol, e o día 28 á banda de Seattle The Posies en Vigo. O 11 de novembro comeza a emitirse o videoclip do tema "Superheroe", incluído no recompilatorio *A cantar con Xabarín*. O 9 de xaneiro de 1996 actúan no Ferrol con Los Limones no espectáculo itinerante do Xabarín Club. Nese mesmo mes o fanzine *Subterfuge* edítalles un sinxelo de vinilo, compartido co grupo Frogger. Tamén nese mes gravan unha versión do clásico "Mack the Knife" para a BSO da curtametraxe *The End*, debut en 35&nbsp;mm e terceira colaboración co tamén ferrolán Carlos Alberto Alonso.

A súa canción "Asian Girl", na que colabora Silvia Superstar, aparece na BSO de *Killer Barbies*, película de Jess Franco. Editan o seu primeiro CD, *Toys are us*, con "Subterfuge Records", producido por Fernando Pardo (membro de Sex Museum e como parte do premio do concurso de Planta Baixa. Realizan a función de abreconcertos dos australianos DM3 na xira que os levou por Madrid, Ourense, Vigo, León, Valencia, Castelló, St. Ettiene (Francia), Lión (Francia), Bordeos (Francia) e Bilbao.

En 1997 seguen coa xira do *Toys are us*, tocando por Galiza e saíndo a Madrid, León e Alcalá de Henares. Realizan a xira "Xeración Xabarín" canda Os Rastreros e O Caimán do río Tea.

Deron o seu último concerto en 1998 en Limodre, Fene.

No 2023 reuníronse outra vez para actuar no 25 aniversario do Felicia Pop Festival.

## Discografía 
### Álbums 
*Blandi Blood EP* (1995).
# "Teenage Tales"
# "My cake"
# "Dreaming"

*Blood Filloas vs Frogger* (1995).
# "She is cool"
# "Target"

*Toy are us* (1996).
# "Stuck up"
# "Squeezed out Rose"
# "Succes"
# "Green kross"
# "Aliens from Mars"
# "Asian girl"
# "My cake"
# "Superheroe"

## Concertos